**קוצ'ינג** (במלאית: **Kuching**, בכתב ג'אווי: **کوچيڠ**; בסינית: **古晉**, פין-יין: **Gǔjìn**) היא בירת מדינת סראוואק במלזיה. העיר שוכנת בחלקה המזרחי של מלזיה, על גדות נהר סראוואק, בחוף ים סין הדרומי בחלק הצפוני של האי בורנאו.

קוצ'ינג היא העיר היחידה במלזיה שמנוהלת על ידי שתי עיריות שונות - אחת בחלקה הצפוני ואחת בחלקה הדרומי. בצפון קוצ'ינג מתגוררים 165,642 תושבים, בדרום קוצ'ינג מתגוררים 159,490 תושבים ובסך הכל מתגוררים בעיר 325,132 תושבים (נכון ל-2010).

היסטוריה
--------

קוצ'ינג נוסדה ב-1827 בהוראת סולטאן ברוניי, שאז שלטה באזור סראוואק, כדי לשמש בירה של האזור. מקור השם לא ברור. אחת ההשערות היא שמקורו במילה המלאית קוצ'ינג (Kucing) שמשמעה חתול.

בסוף שנות ה-30 של המאה ה-19 השלטון של ברוניי בסראוואק החל להתערער. בערך באותו זמן הגיע לאזור ההרפתקן הבריטי ג'יימס ברוק. לאחר מספר שכנועים של אנשי ברוניי הוא הסכים לעזור להם להשליט בסראוואק סדר ב-1841. כאות הוקרה לפעולותיו הסולטאן של ברוניי העניק לו את סראוואק שהפכה להיות ממלכת סראוואק העצמאית, כשקוצ'ינג היא בירתה, וברוק הוכרז כרג'ה של הממלכה ב-1842.

ב-1941, במהלך מלחמת העולם השנייה, קוצ'ינג נכבשה על ידי כוחות האימפריה היפנית. קוצ'ינג שוחררה עם כניעת יפן ב-1945, והיא כמעט לא ניזוקה במהלך המלחמה. כעבור שנה ממלכת סראוואק, שבאותה עת כבר הייתה מדינת חסות של בריטניה, הפכה להיות מושבת הכתר של סראוואק, מושבה ישירה של בריטניה, כשקוצ'ינג נותרה בירתה.

ב-1963 סראוואק ועוד מספר מושבות בריטיות אחרות באזור קיבלו עצמאות והתאחדו למלזיה. שטחי מושבת הכתר של סראוואק הפכו למדינת סראוואק וקוצ'ינג נותרה בירת המדינה החדשה. ב-1988 קוצ'ינג קיבלה מעמד רשמי של עיר.

כלכלה
-----

קוצ'ינג היא המרכז הכלכלי של סראוואק בפרט ואחד המרכזים הכלכליים החשובים של מזרח מלזיה בכלל. הכלכלה המקומית מסתמכת בעיקר על תעשייה.

גאוגרפיה
--------

### אקלים

קוצ'ינג נמצאת באזור בו שורר אקלים טרופי של יערות הגשם, עם קיצים לחים וחמים באופן מתון. ממוצע המשקעים השנתי בעיר הוא למעלה מ-4,100 מילימטרים, מה שהופך את קוצ'ינג למקום המיושב הגשום ביותר במלזיה. החודשים הגשומים ביותר הם חודשי עונת המונסון בין נובמבר ופברואר. הטמפרטורות נשארות זהות למדי לכך אורך השנה והן נעות בין 23 מעלות צלזיוס ל-33 מעלות צלזיוס.

| **אקלים בקוצ'ינג** |
| --- |
| חודש | ינואר | פברואר | מרץ | אפריל | מאי | יוני | יולי | אוגוסט | ספטמבר | אוקטובר | נובמבר | דצמבר | שנה |
| טמפרטורה יומית מרבית ממוצעת (C°) | 29.8 | 30.2 | 31.3 | 32.3 | 32.7 | 32.7 | 32.4 | 32.4 | 32.0 | 31.9 | 31.6 | 30.6 | 31.7 |
| טמפרטורה יומית מזערית ממוצעת (C°) | 22.9 | 23.0 | 23.2 | 23.4 | 23.6 | 23.3 | 23.0 | 23.0 | 22.9 | 22.9 | 22.9 | 22.9 | 23.1 |
| משקעים ממוצעים (מ"מ) | 684.1 | 473.3 | 338.6 | 272.9 | 241.8 | 220.3 | 185.6 | 229.6 | 262.3 | 338.6 | 371.5 | 498.1 | 4,116.7 |
| מקור: הארגון המטאורולוגי העולמי |

חינוך
-----

בעיר נמצאים מספר קמפוסים של אוניברסיטאות שונות, כמו הקמפוס של אוניברסיטת סווינבורן האוסטרלית.

תחבורה
------

את העיר משרת נמל התעופה הבינלאומי קוצ'ינג, הנמצא במרחק של 11 קילומטרים דרומית למרכז העיר. הנמל מציע טיסות ליעדים בתוך מלזיה וכן לסינגפור.

ערים תאומות
-----------

* הרפובליקה העממית של סיןהרפובליקה העממית של סין קונמינג, יונאן, הרפובליקה העממית של סין
* הרפובליקה העממית של סיןהרפובליקה העממית של סין שיאמן, פוג'יין, הרפובליקה העממית של סין
* הרפובליקה העממית של סיןהרפובליקה העממית של סין ג'נג'יאנג (אנ'), ג'יאנגסו, הרפובליקה העממית של סין
* אינדונזיהאינדונזיה פונטיאנק, מערב קאלימנטן, אינדונזיה
* מלזיהמלזיה ג'והור באהרו, ג'והור, מלזיה
* ערב הסעודיתערב הסעודית ג'דה, ערב הסעודית
* קוריאה הדרומיתקוריאה הדרומית גורו, קוריאה הדרומית

קישורים חיצוניים
----------------

ויקישיתוף מדיה וקבצים בנושא **קוצ'ינג** בוויקישיתוף
* קוצ'ינג, באתר אנציקלופדיה בריטניקה (באנגלית)

הערות שוליים
------------

1. 1 2  חיבור של אוכלוסיות צפון קוצ'ינג ודרום קוצ'ינג כפי שמופיעות ב מפקד 2010, מחלקת הסטטיסטיקה של מלזיה (במלאית).
2. ↑  שירות המידע על מזג האוויר העולמי, הארגון המטאורולוגי העולמי.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557370905171
* GND: 4295753-9
* LCCN: n50074013
* MusicBrainz: 5129e5c7-7550-4198-ac92-49eb921cd39e
* NARA: 10037739
* NKC: ge451119
* SUDOC: 127184236
* VIAF: 141866091
* WorldCat: viaf-243124860

 |